CELEX: 32020D0155
Language: hu
Date: 2019-10-24 00:00:00
Title: A Tanács (KKBP) 2020/155 határozata (2019. október 24.) a szomáliai kapacitásépítést célzó európai uniós misszió (EUCAP Szomália) jogállásáról szóló, az Európai Unió és a Szomáli Szövetségi Köztársaság közötti megállapodásnak az Unió nevében történő aláírásáról és megkötéséről

6.2.2020   
               
               
                  HU
               
               
                  Az Európai Unió Hivatalos Lapja
               
               
                  L 34/3
               
            
         A TANÁCS (KKBP) 2020/155 HATÁROZATA
         (2019. október 24.)
         a szomáliai kapacitásépítést célzó európai uniós misszió (EUCAP Szomália) jogállásáról szóló, az Európai Unió és a Szomáli Szövetségi Köztársaság közötti megállapodásnak az Unió nevében történő aláírásáról és megkötéséről
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak az Európai Unió működéséről szóló szerződés 37. cikkére, összefüggésben 218. cikkének (5) és (6) bekezdésével,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A Tanács 2012. július 16-án elfogadta az Afrika szarván a regionális tengeri kapacitásépítést célzó európai uniós misszióról (EUCAP NESTOR [helyesen: EUCAP NESZTÓR]) szóló 2012/389/KKBP határozatot (1).
                  
               
                     (2)
                  
                  
                     A 2012/389/KKBP határozat 8. cikke úgy rendelkezik, hogy az EUCAP NESZTÓR-nak és személyi állományának jogállását – beleértve adott esetben az EUCAP NESZTÓR végrehajtásához és zavartalan működéséhez szükséges kiváltságokat, mentességeket és további garanciákat is – az Európai Unióról szóló szerződés 37. cikkével összhangban és az Európai Unió működéséről szóló szerződés 218. cikkében megállapított eljárásnak megfelelően megkötött megállapodásban kell meghatározni.
                  
               
                     (3)
                  
                  
                     A Szomáli Köztársaság átmeneti szövetségi kormányának miniszterelnöke 2012. július 15-én az Unió külügyi és biztonságpolitikai főképviselőjéhez címzett levelében megerősítette, hogy az EU vezette Atalanta művelet jogállásáról 2008. december 31-én megkötött megállapodásban foglalt jogok és kötelezettségek az EUCAP NESZTÓR-ra, annak személyzetére, helyiségeire és vagyoni eszközeire is alkalmazandók lesznek.
                  
               
                     (4)
                  
                  
                     A Tanács a 2016. december 12-i (KKBP) 2016/2240 határozatában (2) úgy döntött, hogy az EUCAP NESZTÓR-nak arra kell összpontosítania, hogy segítse Szomáliát a tengerhajózási biztonsággal [helyesen: tengeri védelemmel] kapcsolatos kapacitásának megerősítésében, hogy ezáltal Szomália hatékonyabban tudja érvényesíteni a tengerjogot. A (KKBP) 2016/2240 határozat az EUCAP NESZTÓR nevét EUCAP Szomáliára változtatta. Ezért célszerűnek tűnne konkrétan az EUCAP Szomáliára vonatkozóan a misszió jogállásáról szóló hivatalos megállapodást kötni a Szomáli Szövetségi Köztársasággal.
                  
               
                     (5)
                  
                  
                     A Tanács 2018. április 12-én határozatot fogadott el az Afrika szarván a regionális tengeri kapacitásépítést célzó Európai Uniós misszió (EUCAP Szomália) jogállásáról szóló megállapodásról a Szomáliai Szövetségi Köztársasággal folytatandó tárgyalások megkezdésére való felhatalmazásról [helyesen: a szomáliai kapacitásépítést célzó európai uniós misszió (EUCAP Szomália) jogállásáról szóló megállapodásról a Szomáli Szövetségi Köztársasággal folytatandó tárgyalások megkezdésére való felhatalmazásról].
                  
               
                     (6)
                  
                  
                     Az Unió és a Szomáli Szövetségi Köztársaság lefolytatta az EUCAP Szomáliának a Szomáli Szövetségi Köztársaságon belüli jogállásáról szóló megállapodásra irányuló tárgyalásokat.
                  
               
                     (7)
                  
                  
                     A megállapodást az Unió nevében jóvá kell hagyni,
                  
               ELFOGADTA EZT A HATÁROZATOT:
         
            1. cikk
            A Tanács az Európai Unió nevében jóváhagyja a szomáliai kapacitásépítést célzó európai uniós misszió (EUCAP Szomália) jogállásáról szóló, az Unió és a Szomáli Szövetségi Köztársaság közötti megállapodást.
            A megállapodás szövegét csatolták e határozathoz.
         
         
            2. cikk
            A Tanács elnöke felhatalmazást kap, hogy kijelölje a megállapodásnak az Uniót jogilag kötelező aláírására jogosult személy(eke)t.
         
         
            3. cikk
            Ez a határozat az elfogadásának napján lép hatályba.
         
         
            Kelt Luxembourgban, 2019. október 24-én.
            
               
                  a Tanács részéről
               
               
                  az elnök
               
               A.-K. PEKONEN
            
         
         
            (1)  A Tanács 2012/389/KKBP határozata (2012. július 16.) a szomáliai kapacitásépítést célzó misszióról (EUCAP Szomália) (HL L 187., 2012.7.17., 40. o.).
         
            (2)  A Tanács (KKBP) 2016/2240 határozata (2016. december 12.) az Afrika szarván a regionális tengeri kapacitásépítést célzó európai uniós misszióról (EUCAP NESZTÓR) szóló 2012/389/KKBP határozat módosításáról (HL L 337., 2016.12.13., 18. o.).